Imtella' Frar 5, 2021 - Aġġornata 5 Ta' Frar, 2021 8:26am Attriċi popolari fiċ-Ċina wissiet dwar il-perikli tal-operazzjonijiet kożmetiċi, wara li operazzjoni li għamlet f'imneħirha marret ħażin ħafna. Gao Liu, li hija wkoll kantanta, għamlet intervent biex iċċekken imneħirha, għax ingħatat l-impressjoni li se tibda tidher aħjar u ttejjeb l-opportunitajiet tagħha fil-karriera tal-ispettaklu. L-attriċi qalet li kienet ħabiba tagħha li f'Ottubru li għadda introduċietha għal dan is-surgeon partikolari f'Guangzhou. L-operazzjoni damet erba' sigħat, u allegatament intqal lilha li setgħet tirritorna għax-xogħol f'Diċembru jew Jannar. Iżda ż-żmien beda għaddej u mneħirha baqa' jinfetta ruħu u jiskura, sakemm spiċċat b'nekrożi, fejn iċ-ċelloli tat-tarf ta' mneħirha mitulha kollha. Is-sitwazzjoni hija tant gravi li Gao qalet li trid tistenna sena sakemm tkun tista' tagħmel operazzjoni oħra bit-tama li tipprova tirranġa l-ħsara li saret. L-attriċi tkellmet dwar is-sitwazzjoni tagħha pubblikament biex tispjega l-assenza tagħha tal-aħħar xhur, u twissi lil tfajliet oħra biex jaħsbuha darbtejn qabel jagħmlu xi intervent kożmetiku. Hija qalet li diġà tilfet 400,000 yuan minħabba li ma tistax taħdem. L-interventi kożmetiċi huma popolari ħafna fiċ-Ċina, bi stħarriġ juri li żewġ terzi ta' dawk li għamlu operazzjoni kożmetika fl-2019 kienu taħt it-30 sena. Ħafna żgħażagħ qegħdin saħansitra jagħmlu dawn l-interventi qabel jibdew l-università, għax jemmnu li jistgħu jtejbulhom l-opportunitajiet ta' karriera u relazzjoni. Id-domanda għolja għal dawn l-interventi qed twassal biex għadd ta' kliniċi joperaw mingħajr il-liċenzji jew il-ħiliet neċessarji fl-industrija.